**SALFÖLD KÖZSÉG ÖNKORMÁNYZATA**

**KÉPVISELŐ-TESTÜLETE**

**JEGYZŐKÖNYV**

**Készült:** Salföld Község Önkormányzata Képviselő-testülete 2023. szeptember 25. napján   
9:00 órakor megtartott nyilvános üléséről.

**Helye:** Faluház Salföld

**Jelen vannak**:

Fábián Gusztáv polgármester

Mátraházi Zsuzsanna képviselő

**Tanácskozási joggal jelen van:**

dr. Szabó Tímea címzetes főjegyző

A jegyzőkönyvet készítette: Csik Tímea jegyzőkönyv-vezető

**Fábián Gusztáv polgármester:** tisztelettel köszönti a megjelenteket, megállapítja, hogy a testület 2 fővel határozatképes. Napirend előtt szeretné elmondani, hogy mi történt a két ülés között. Ami a legfontosabb új élménye a falunak, illetve a környék lakosságának, a Káli-medencének és egyebeknek, hogy a kulturális piacra belépett egy új szereplő a Káli Fecske Kft, aki véleménye szerint igen magas állami támogatás mellett rengeteg kulturális műsort szervezett viszonylag sikeresen. Úgy, hogy ez volt az idei nyár eseménye, hogy megjelent ez a vállalkozás, mely egy magánvállalkozás, az épület azt tudják, hogy katolikus egyház tulajdon. Egy másik alapítványé, vagy egyesületé a kezelési jog, a Káli Fecske Kft pedig egy budapesti cég, ami a kezeli az épületet és programokat szervez. Természetesen van egy saját étterme is, ebben az évben már kettő étterem üzemelt Salföldön a nyár a folyamán, ami rekordnak számít. Még egy esemény volt, kapott az önkormányzat egy szép kis plakettet kiváló minősítést kaptak a környezeti versenyben, a Veszprém megye szépítési versenyben. Hozzá kell tenni, hogy nemcsak Salföld, mert kiderült, hogy 58 falu indult a versenyben és 30 kapott kiváló minősítést, tehát több mint a fele megkapta ezt a papírt, de ennek is örülnek. Ismerteti a lejárt határidejű határozatokat. Kérdezi, hogy van-e észrevétel, megállapítja, hogy nincsen, ezért javasolja, hogy aki el tudja fogadni a jelentést, kézfeltartással jelezze.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**84/2023. (IX. 25.) HATÁROZATA**

***jelentés elfogadásáról***

Salföld Község Önkormányzata Képviselő-testülete a lejárt határidejű határozatokról készült jelentést elfogadja.

**Fábián Gusztáv polgármester:** előttük vannak a napirendek, négy napirend van, kérdezi, hogy van-e kérdés.

**Mátraházi Zsuzsanna képviselő:** kettő másikat is szeretne, nyáron nem volt ülés és a legutóbbi ülésen arról volt szó, hogy ezek majd a nyár folyamán szóba kerülnek a rendkívüli ülésen.   
Az egyik a csatornázás, hogy mi történt ez ügyben és mi a következő lépés, van-e egyáltalán, a másik pedig a bolt, a környéken is nagy felzúdulást váltott ki, facebook posztok sora volt a környező településekről. Tehát ezt a kettőt szeretné.

**Fábián Gusztáv polgármester:** nem kell külön, az ötödik pontban a bolt ügye és a csatorna téma lesz, egy tájékoztatást ad a Képviselő Asszonynak, illetve a testületnek. Aki, így elfogadja az öt napirendet, kézfeltartással jelezze.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**85/2023. (IX. 25.) HATÁROZATA**

***napirend elfogadásáról***

Salföld Község Önkormányzata Képviselő-testülete a 2023. szeptember 25-i ülés napirendjét az alábbiak szerint elfogadja:

1.) Szociális célú tűzifa juttatásról önkormányzati rendelet alkotása

2.) „Salföld 104/2 és 104/3 hrsz. ingatlanok ivóvíz ellátása törzshálózat bővítése” projekt vonatkozásában térítésmentes vízvezetési szolgalmi jog alapítása

3.) Kötelező felvételt biztosító iskolai körzethatárok véleményezése

4.) Bursa Hungarica Felsőoktatási Ösztöndíj rendszerhez való csatlakozás

5.) Tájékoztató a boltról, illetve a csatornáról

**1.) Szociális célú tűzifa juttatásról önkormányzati rendelet alkotása**

**Fábián Gusztáv polgármester:** minden évben pályázik tűzifára az önkormányzat. Idén már meg is kapták, mert kihozták az erdőből. Ez azért volt szerencsés, mert itt vágták ki és azt mondták, hogy le tudják hozni a hegyről.

**Mátraházi Zsuzsanna képviselő:** akkor az elég friss.

**Fábián Gusztáv polgármester:** nem tudják, hogy friss vagy nem friss, de most már ki lehet írni a pályázatot az igénylőknek. Annyi van az előterjesztésben, hogy egy kicsit emeljék az egy főre jutó jövedelmet, ami eddig 120.000 Ft volt, infláció satöbbi, a másik pedig, hogy korábbra írják ki a pályázati lehetőséget, hogy hamarabb lehessen pályázni. Azt tudja javasolni, hogy az előterjesztésben 135.000 Ft szerepel, hogy akár lehet 150.000 Ft. Az előterjesztésben úgy szerepel, hogy október 10. és október 15. között lehet benyújtani. Legyenek őszinték nem sok jelentkező van, azokat lehet értesíteni, hogy pályázzanak a fára. Tulajdonképpen a korábbi rendeletet ebben a két pontban módosítják, egy a kérelem benyújtási határideje és a jövedelemhatár, ami 150.000 Ft legyen, és a másik, ami október 10. és október 15. között, bár hozzá kell, hogy tegye, legyen október 10. és október 20. között. Akkor ezzel a két módosítással a rendelet módosítást javasolja elfogadni.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi rendeletet alkotta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**9/2023. (IX. 28.) ÖNKORMÁNYZATI RENDELET**

***a szociális célú tűzifa juttatásról szóló 11/2020. (XI. 7.)   
önkormányzati rendelet módosításáról***

**2.) „Salföld 104/2 és 104/3 hrsz. ingatlanok ivóvíz ellátása törzshálózat bővítése” projekt**

**vonatkozásában térítésmentes vízvezetési szolgalmi jog alapítása**

**Fábián Gusztáv polgármester:** a templomkert melletti végvezetéktől felvezették a vizet két ingatlannal feljebb, ez azért volt többek között, mert a 104/2 és 104/3 helyrajzi számú ingatlanokra beadtak vízellátási kérelmet. A DRV csinált egy fővezetéket, az önkormányzat ingatlanán, melyet lehet látni a terven. Mindenféle jogi dolog van, hogy akkor adhatják állami kezelésbe, hogy ha valamilyen oka van. Itt a vízellátás közfeladat ellátását végzi a DRV, ezért javasolja a szolgalmi jog megadását.

**Mátraházi Zsuzsanna képviselő:** kérdezi, hogy miért kellett bővíteni a vízellátást.

**Fábián Gusztáv polgármester:** még egyszer mondja, hogy a történet úgy kezdődött, hogy az „L” Mérnöki Vállalkozás beadott egy kérelmet, hogy ők szeretnék. Van ott három építési telek…

**Mátraházi Zsuzsanna képviselő:** de kettőre kérték….

**Fábián Gusztáv polgármester:** igen kettőre kérték és ezt a DRV…

**Mátraházi Zsuzsanna képviselő:** kérdezi, hogy ott nem volt vízszolgáltatás?

**Fábián Gusztáv polgármester:** nem tudja, annyi biztos, hogy ez a két ingatlan simán elhozhatta volna a végvezetéktől a vizet onnan a másik három ingatlanra felfelé. Ehhez képest az történt, hogy a DRV beruházott és felvitte ezt a fővezetéket két ingatlannal feljebb és ott van egy csonk, ott van a vége.

**Mátraházi Zsuzsanna képviselő:** őszintén szólva nem érti, hogy ez miért így történt?

**Fábián Gusztáv polgármester:** ezt a DRV-től kell megkérdezni.

**Mátraházi Zsuzsanna képviselő:** miért utólag tudnak erről, miért nem kérdezték meg előbb, amikor elkezdődtek ezek a munkálatok. Miért nem értesítette az építtető az önkormányzatot, hogy mi a szándéka…

**Fábián Gusztáv polgármester:** az építtető beadott egy vízellátási kérelmet, azt hagyják, mármint a telektulajdonosok elmentek egy magáncéghez, aki tervezett egy ivóvízházhálózatot. Ezek után a DRV….

**Mátraházi Zsuzsanna képviselő:** ezt tervezte bele, hogy át kell alakítani az egész ivóvízhálózatot?

**Fábián Gusztáv polgármester:** nem tudja, itt az lehet, hogy a DRV – egyébként nem tud arról, hogy értesítette volna az önkormányzatot – betervezett egy vizet, ugyan csak most kéri a szolgalmi jogot utólag…

**Mátraházi Zsuzsanna képviselő:** hát ez az, furcsa…

**Fábián Gusztáv polgármester:** jó, de nyilván vannak okai, hogy miért vezetett el onnan egy körülbelül 50 méteres szakaszon egy fővezetéket, de annyi sincs, nyilván technikai okai vannak. Lehet, hogy azt mondta, hogy innen már ezt a három ingatlant nem lehet sima csővel ellátni vízzel, nem tudja, egy biztos, a beruházás megtörtént, a DRV saját költségére ezt megcsinálta és most van lehetősége ennek a kettő, de akár három ingatlannak arra, hogy kössön be vizet.

**Mátraházi Zsuzsanna képviselő:** kérdezi, hogy az hogyan létezik, hogy arra nem volt lehetőség vízbekötésre. Nagyon sajnálja, hogy Alpolgármester Úr nincs itt…

**Fábián Gusztáv polgármester:** a kettő ingatlanból az egyik a 104/2 helyrajzi számú, a felső utcából kért vizet, illetve csináltak egy tervet, amit az önkormányzat engedélyezett is, azzal a feltétellel, hogy a friss Rákóczi utcai aszfaltot nem lehet feltörni, ezt történt. Most akkor így adták ki az engedélyt, mire a vállalkozó közölte, hogy nem tudja az út alatt a vezetéket megfúrni, mondta neki, hogy sajnálja, de próbálja meg olyan nincsen, hogy nem lehet megfúrni, csak olyan gépek kellenek hozzá. Azt nem lehet és dúlva-fúlva elvonultak, de úgy, hogy akkor idejöttek gépekkel és közölték, hogy nem tudják megfúrni. Azt mondta nekik, hogy próbáljanak meg olyan gépet hozni, amivel meg tudják. Ez a vállalkozó dúlva-fúlva elment, pedig ott volt a kezében, hogy nem lehet vágni az aszfaltot, aztán elvonult. Ezek után történt az, hogy egyszer csak a DRV kijött és alulról épített egy vezetéket.

**Mátraházi Zsuzsanna képviselő:** akkor végül is tudják az okát, az, hogy Polgármester Úr nem engedte.

**Fábián Gusztáv polgármester:** nem tudják, hogy ki ment el, azt tudják, hogy „L” Mérnöki Vállalkozás beszélt a DRV-vel, de azt nem tudják, hogy miről beszélt, azt sem tudják, hogy a vállalkozó, vagy az a másik ingatlantulajdonos kivel beszélt, mert a DRV egyszer csak megépítette ezt a vezetéket.

**Mátraházi Zsuzsanna képviselő:** kérdezi, hogy miért nem lehetett ahhoz az aszfalthoz hozzányúlni.

**Fábián Gusztáv polgármester:** vadonatúj aszfalt, ilyen esetben lehet azt mondani, hogy fúrják meg alulról.

**Mátraházi Zsuzsanna képviselő:** de nem alulról fúrták meg, hanem egész más történt.

**Fábián Gusztáv polgármester:** kettő dolog, a felső engedély meg volt, hogy alulról átfúrva az utcát bevezethetik a vizet.

**Mátraházi Zsuzsanna képviselő:** új aszfalt, számtalan csőtörés, bármi lehet…

**Fábián Gusztáv polgármester:** a csőtörés az más, az rendkívüli eset…

**Mátraházi Zsuzsanna képviselő:** kérdezi, hogy meddig számít újnak.

**Fábián Gusztáv polgármester:** még egyszer mondja, az önkormányzat engedélyt adott átfúrásra, ezt nem vették igénybe, ezek után nem tudják, hogyan a DRV döntött, hogy felvezeti alulról a vizet. Most már kaphatnak vizet, mert feljebb van a cső vége, mint korábban. Nyilván most van ilyen terv új, mert az „L” Mérnöki Vállalkozás tervezi a 104/2, 104/3 helyrajzi számú ingatlanokra.

**Mátraházi Zsuzsanna képviselő:** kérdezi, hogy tudják-e, hogy mit építenek oda, beadták már a tervet?

**Fábián Gusztáv polgármester:** az egyiken épület van, a 104/3 helyrajzi számú ingatlanon, a másik üres telek.

**Mátraházi Zsuzsanna képviselő:** kérdezi, hogy eddig nem volt nála víz?

**Fábián Gusztáv polgármester:** nem volt nála víz.

**Mátraházi Zsuzsanna képviselő:** azt javasolja, hogy tegyék át ezt a témát máskorra, legyen itt Alpolgármester Úr is, nem akar ebben döntő hangot adni.

**Fábián Gusztáv polgármester:** mindegy, szavazni kell, tehát az a szavazás tárgya, hogy az önkormányzat hozzájárul a Salföld 104/2 és 104/3 helyrajzi számú ingatlan ivóvízellátása törzshálózat bővítése elnevezésű projekt kapcsán érintett, a Salföld Község Önkormányzata tulajdonában lévő Salföld 106/1 helyrajzi számú ingatlanra a Magyar Állam javára vízvezetési szolgalmi jog alapításához és az erre vonatkozó megállapodás megkötéséhez a joggyakorló Dunántúli Regionális Vízmű Zrt-vel szerződést köt. A szolgalom alapítását térítésmentesnek javasolja. Tehát ez a határozati javaslat, aki ezt el tudja fogadni, kézfeltartással jelezze.

*Salföld Község Önkormányzata Képviselő-testülete 1 igen szavazattal, ellenszavazat nélkül és 1 tartózkodással az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**86/2023. (IX. 25.) HATÁROZATA**

***A Salföld 106/1. hrsz-ú ingatlanra történő vízvezetési szolgalmi jog alapításáról***

Salföld Község Önkormányzata Képviselő-testülete nem járul hozzá a „Salföld 104/2 és 104/3 hrsz. ingatlanok ivóvíz ellátása törzshálózat bővítése” elnevezésű projekt kapcsán érintett, a Salföld Község Önkormányzata tulajdonában lévő, Salföld, 106/1 hrsz.-ú ingatlanra a Magyar Állam javára vízvezetési szolgalmi jog alapításához és az erre vonatkozó megállapodás megkötéséhez a joggyakorló Dunántúli Regionális Vízmű Zrt-vel.

Határidő: 2023. október 15.

Felelős: Fábián Gusztáv, polgármester

**3.) Kötelező felvételt biztosító iskolai körzethatárok véleményezése**

**Fábián Gusztáv polgármester:** Salföld esetében kettő iskola van, az egyik a Tatay Sándor Általános Iskola Badacsonytomaj, illetve a Révfülöpi Általános Iskola. Javasolja, hogy változatlanul fogadják el és tájékoztassák a Tankerületet erről.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**87/2023. (IX. 25.) HATÁROZATA**

***A kötelező felvételt biztosító általános iskolai körzethatárok előzetes véleményezéséről***

Salföld Község Önkormányzata Képviselő-testülete a nemzeti köznevelésről szóló 2011. évi CXC. törvény 50.§ (8) bekezdése, továbbá a nevelési-oktatási intézmények működéséről és a köznevelési intézmények névhasználatáról szóló 20/2012. (VII. 31.) EMMI rendelet 24. § (1a) bekezdése alapján Salföld község közigazgatási területére a 2023/2024. tanévre megállapított kötelező felvételt biztosító iskolai körzethatárok módosítását a következő (2024/2025.) tanévre vonatkozóan nem tartja szükségesnek.

A Kővágóörsi Közös Önkormányzati Hivatal Jegyzőjének nyilvántartásában Salföld településen lakóhellyel, ennek hiányában tartózkodási hellyel rendelkező hátrányos helyzetű gyermekek létszáma - a 2023. szeptember 1. napi állapotot figyelembe véve - 0 fő.

A képviselő-testület felhatalmazza a polgármestert, hogy a kötelező felvételt biztosító általános iskolai körzethatárok előzetes véleményezésére vonatkozó jelen döntést, valamint a hátrányos helyzetű gyermekek létszámára vonatkozó adatszolgáltatást a Balatonfüredi Tankerületi Központ részére -2023. október 15. napjáig - továbbítsa.

Határidő: 2023. október 15.

Felelős: Fábián Gusztáv, polgármester

**4.) Bursa Hungarica Felsőoktatási Ösztöndíj rendszerhez való csatlakozás**

**Fábián Gusztáv polgármester:** minden évben döntenek arról, hogy részt vesznek ebben az ösztöndíj rendszerben. Tudomása szerint jelenleg nincsen olyan gyermek a faluban, aki ezt igénybe tudná venni, de ettől javasolja a csatlakozást.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**88/2023. (IX. 25.) HATÁROZATA**

***Bursa Hungarica Felsőoktatási Önkormányzati   
Ösztöndíjrendszerhez való csatlakozásról***

Salföld Község Önkormányzata Képviselő-testülete elhatározza, hogy csatlakozik a hátrányos helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjpályázat 2024. évi fordulójához.

Kijelenti, hogy a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjpályázat 2024. évi fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.

A Képviselő-testület felhatalmazza a polgármestert a csatlakozási nyilatkozat aláírására és felkéri, hogy azt az Emberi Erőforrás Támogatáskezelő részére küldje meg.

Felelős: Fábián Gusztáv, polgármester

Határidő: 2023. szeptember 29.

**Fábián Gusztáv polgármester:** javasolja a pályázati kiírások jóváhagyását.

*Salföld Község Önkormányzata Képviselő-testülete 2 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**89/2023. (IX. 25.) HATÁROZATA**

***A Bursa Hungarica pályázati kiírások jóváhagyásáról***

Salföld Község Önkormányzata Képviselő-testülete a Bursa Hungarica pályázati kiírásokat jóváhagyja.

A Képviselő-testület felkéri a polgármestert, hogy a pályázati kiírásokat tegye közzé.

Felelős: Fábián Gusztáv, polgármester

Határidő: 2023. október 3.

**5.) Tájékoztató a boltról, illetve a csatornáról**

**Fábián Gusztáv polgármester:** a boltot kivitelező vállalkozóval folyamatosan tartja a kapcsolatot, ami azt jelenti, hogy havi egyszer felhívja és megkérdezi, hogy mi újság a bolt kivitelezésével. Általában az szokott történni, hogy a vállalkozó megnyugtatja, hogy meg fogja építeni a boltot.

**Mátraházi Zsuzsanna képviselő:** de a pályázatot már elbukta.

**Fábián Gusztáv polgármester:** ilyenről nem szokta kérdezni.

**Mátraházi Zsuzsanna képviselő:** nem kell kérdezni, mert tudni lehet mikor volt a határidő.

**Fábián Gusztáv polgármester:** ha elbukta, akkor nyilván nem folytathatja.

**Mátraházi Zsuzsanna képviselő:** ha nem folytathatja, akkor mi a teendő, mert igazából akkor az eredeti állapot visszaállítandó, akkor mi történik?

**Fábián Gusztáv polgármester:** erre nem is mer gondolni, utoljára szeptember elején hívta a vállalkozót, igen jön és ősszel itt megkezdi, vagyis folytatja az építkezést. Ez volt az utolsó beszélgetésük, egyébként ez nem hivatalos, mert telefonon történt, azt tudják csinálni, hogy kérnek egy hivatalos írásos tájékoztatást a vállalkozótól, most már ideje talán.

**Mátraházi Zsuzsanna képviselő:** nagyon ideje, június vége volt a határidő.

**Fábián Gusztáv polgármester:** akkor ezt tudja javasolni, hogy Jegyző Asszonnyal írjanak egy levelet a vállalkozónak, hogy tájékoztassa az önkormányzatot a terveiről, vagyis hivatalosan tájékoztassa az önkormányzatot az építkezés jelenlegi állapotáról és a pályázat helyzetéről.

**Mátraházi Zsuzsanna képviselő:** szerinte a pályázót keressék meg és ne az építési vállalkozót, folyamatosan….

**Fábián Gusztáv polgármester:** a pályázót nem tudja megkeresni, az önkormányzat nincsen kapcsolatban a pályázat kiírójával.

**dr. Szabó Tímea címzetes főjegyző:** a tulajdonosra gondol a Képviselő Asszony.

**Mátraházi Zsuzsanna képviselő:** a hölgy, akinek a nevét nem tudják, mert helyette, Bánki Ritának hívják, helyette Hrábe Gyula ír levele.

**Fábián Gusztáv polgármester:** a levelet Bánki Ritának fogják írni.

**Mátraházi Zsuzsanna képviselő:** ne a Hrábe Gyula válaszoljon, hanem ő személyesen.

**Fábián Gusztáv polgármester:** Salbolt Bt-nek megy a levél, annak kell hivatalosan, ő van a szerződésben…

**Mátraházi Zsuzsanna képviselő:** a Hrábe Gyula csak az építő.

**Fábián Gusztáv polgármester:** Hrábe Gyula a kivitelezője. A Salbolt Bt-nek írjanak, ezt megvárják, mert az egy hivatalos levél lesz, melyben tájékoztatást kér, hogy a pályázat rendben van-e és milyen határidőkkel dolgozhat, tehát mondjon egy határidőt, mikor lesz ebből valami.

**dr. Szabó Tímea címzetes főjegyző:** kapott-e hosszabbítást.

**Mátraházi Zsuzsanna képviselő:** nem kért hosszabbítást, lehet a kiíróval beszélni.

**Fábián Gusztáv polgármester:** akkor erről ennyit. A másik pedig a csatorna, a csatorna ügyében is a nyár folyamán keresett egy olyan vállalkozót, aki kiviteli, illetve előkészítési terveket készít. Kicsit nehézkesen ment ez is, mert sűrűn kellett hívni a céget, egyébként ez nem más, mint az a cég, aki 2008-ban megcsinálta a csatorna tervét. Neki változatlanul ott van a fiókban a salföldi csatorna terv. Mondta neki, hogy némi módosítással mennyiért tudja felmelegíteni ezt a dolgot. Itt nemcsak ezzel kell kezdeni, hanem a különböző technikai részekkel, többek között agglomerációs tanulmány és csatlakozási kérelmet kell benyújtani egy ilyen csatornához.

**Mátraházi Zsuzsanna képviselő:** legutóbb azt mondta Polgármester Úr, hogy benyújtotta.

**Fábián Gusztáv polgármester:** nem nyújtotta be, annak a tervét kérte a vállalkozótól és ígéretet tett, hogy ad egy árajánlatot erre a dologra. Az a helyzet történt, hogy már most erre az ülésre akarta, de az történt, hogy telefonban elmondta az összeget, ami nem hivatalos és kérte, hogy írásban adjon egy árajánlatot, hogy mit csinál és mennyiért. Végül is ez megérkezett, de ez egy külön ülés tárgya lenne, mert akkor szeretné, ha esetleg eljönne és mondja már el, hogy mit vállalna ezért. Csak a tervezésért egy komolyabb összeget kért és ezt nekik meg kell tárgyalni, szavazni. Jobb lenne, ha itt lenne az úr és teljes testület is itt lenne, akkor felé konkrét kérdéseket lehet feltenni.

**Mátraházi Zsuzsanna képviselő:** konkrét kérdése lenne, a pályázat, amiről írt Polgármester Úr még tavasszal, ott szeptember 23. napja a határidő.

**Fábián Gusztáv polgármester:** azon a pályázaton Salföld valószínű nem tud részt venni. Megnézte, sok pályázat van, inkább nem az a baj, hogy van pályázat, vagy nincs, hanem a vele kapcsolódó pénz téma a problémás, mert ugye vannak uniós pénzek, amikről tudják, hogy kissé nehézkesen érkeznek manapság Magyarországra és van olyan csatorna pályázat, ami Európai Uniós pénzből is menne. Szeretne egy olyan ülést, ahová ezt az urat személyesen meghívná, hogy feltehessenek neki kérdéseket, ő akkor hivatalosan elhozza az árajánlatot, megtárgyalják, de egyébként dönteni sem kell, mert ugye azt is meg kell nézni, hogy az összeg mennyire férne bele egyáltalán a költségvetésbe, amit majd most szeretnének megbeszélni a pénzügyes kolléganővel, hogy hogyan állnak, mert az tudnia kell, hogy jelenleg milyen tartalékalapja van az önkormányzatnak satöbbi. Muszáj egy olyan tájékoztatást adnia a testület felé, hogy egyáltalán milyen pénzügyi alapja lenne egy ilyennek. Tehát ott tartanak, hogy meghívni az urat nyilvános ülésen, akár más is eljöhet és még ott tartanak, hogy egy tervezési árajánlatot ad, tehát semmit nem tervez, csak benne van a képben. Mert nyilván ő csinálta korábban ezt a csatorna tervet, pontosan tudja, hogy milyen különböző feltételek vannak agglomerációs övezet, ilyen engedély, olyan engedély és akkor erre tudna adni egy határidőt. Egyébként mondta, hogy az agglomerációs csatlakozás, ha mindent megszavaznak, akkor is legalább 3,5 hónap, tehát ebben az évben már a tervezésből is kifutottak majdnem, ha egyáltalán gondolkodnak róla, akkor a következő év jöhet szóba.

**Mátraházi Zsuzsanna képviselő:** ha pályázat nincs, pénz nincs, akkor miért akarnak erre pénzt költeni?

**Fábián Gusztáv polgármester:** azért szoktak erre pénzt költeni - úgy, ahogyan bármilyen más elképzelésekre az önkormányzatnál - ha van egy pályázat, például egy felújítás, akkor ott van a Laci bácsi háza, ott költhetnének 1 milliós tervre vendégház építésére. Úgymond kidobott pénz, de nem az, mert amikor jönne egy pályázat, hogy most pedig az állam bácsi adna erre pénzt, akkor kihúzza a fiókból a kész tervet és nem kell akkor csináltatni egy engedélyezési tervet, hanem gyorsan lecsap a pályázatra. Ugyanez van a csatornánál is, kizárólag arra menne el a pénz, hogy egy elméleti pályázathoz később legyen alapanyag, legyen agglomerációs támogatás, ez és az, még sehol nincsen a csatorna.

**Mátraházi Zsuzsanna képviselő:** tudják, hogy 2007-ben vagy 2008-ban, amikor erről szó volt, akkor megmondták, hogy Salföldön ennek nincsen értelme, környezetvédelmileg nincsen értelme.

**Fábián Gusztáv polgármester:** most jelenleg ilyen dokumentum nincsen, hogy Salföld kizárt.

**Mátraházi Zsuzsanna képviselő:** nem változott a helyzet Salföldön, most is télen hány lakos lesz itt?

**Fábián Gusztáv polgármester:** ezeket is, ilyet meg lehet kérdezni az úrtól és Képviselő Asszonynak nem tud válaszolni, mert rengeteg papírt elolvasott, abban halvány reménysugár van a csatornára, szintén halvány remény van a pénzre. Mindenre van remény, lehetőség, mert van pályázat, az sincs megtiltva, hogy Salföld ne pályázzon a csatornára tudomása szerint. Egy biztos, hogy semmilyen papír nincsen a kezükbe, kellene egy terv, kellene egy agglomerációs csatlakozási…

**Mátraházi Zsuzsanna képviselő:** ezt érti, csak, hogy értelme van-e a dolognak. Ha meghívja Polgármester Úr meghívja ezt a tervezőt, akkor ő meghív egy szakértőt, a tervezőnek nyilván az az

érdeke, hogy legyen terv, az, hogy utána lesz-e csatornázási pályázat, az nem érdekli, csak neki zsebében legyenek a milliók. Tehát el fog hívni egy szakembert…

**Fábián Gusztáv polgármester:** nyilván abból az alapállásból fog elhívni a Tisztelt Képviselő Asszony egy szakértőt, hogy ne legyen csatorna, nyilván ezen az állásponton van, de a testület három tagú, szavazni kell.

**Mátraházi Zsuzsanna képviselő:** rendben van, dobják-e ki pénzt, vagy ne dobják ki.

**Fábián Gusztáv polgármester:** hagyják ezt a jelzőt, hogy kidobott pénz, mert ez nem egészen így van. Akkor sem mondhatják, ha tényleg nem valósul meg a csatorna, ez egy terv, egy elképzelés, ha az önkormányzat megszavazza, akkor megvalósulhat.

**Mátraházi Zsuzsanna képviselő:** gondolja, hogy az önkormányzatnak nagyobb haszna származna abból, hogy ha tényleg az államtól megkapott Bölcskei házra készíttetne tervet, mert arra szerinte hamarabb lesz pályázati lehetőség és pénzügyi lehetőség és akkor ráadásul jól sáfárkodnak a lehetőségekkel és jövedelmet hoz.

**Fábián Gusztáv polgármester:** akkor mit mond a Tisztelt Képviselő Asszony, ha azt mondja, hogy költsenek 1 milliót erre a Bölcskei házra, akkor az, rendben van?

**Mátraházi Zsuzsanna képviselő:** hát kérnek ott is árajánlatot.

**Fábián Gusztáv polgármester:** nyugodtan tud kérni, természetesen.

**Mátraházi Zsuzsanna képviselő:** akkor kérjenek arra is, szerinte sokkal inkább megtérülő vállalkozás.

**Fábián Gusztáv polgármester:** megint ez a jóslás kategória Képviselő Asszony részéről, erre lesz pénz, arra nem lesz pénz.

**Mátraházi Zsuzsanna képviselő:** nem jóslás, lássák meg.

**Fábián Gusztáv polgármester:** úgy mondta a Képviselő Asszony, hogy arra biztosan van.

**Mátraházi Zsuzsanna képviselő:** arra nagyobb lehetőség van, arról nem beszélve, hogy…

**Fábián Gusztáv polgármester:** Képviselő Asszony szerint…

**Mátraházi Zsuzsanna képviselő:** töredék összeg, mint a csatornázás.

**Fábián Gusztáv polgármester:** röviden ennyi a helyzet, azért nem tette most sem napirendre, mert így nevetséges, ahhoz, hogy tisztán lássanak érdemes elhívni ezt a szakembert, aki már korábban többször volt Salföldön, mert a korábbi beruházáskor mindig itt volt. Legyen itt Alpolgármester Úr is, hogy tudjon ő is kérdéseket feltenni.

**Mátraházi Zsuzsanna képviselő:** azt szeretné kérni, mivel azt mondta, hogy ő is szeretne valakit keresni egy szakértőt és így had tudjon erről előbb, hogy tudjon egyeztetni, mert most elkezdi keresni.

**Fábián Gusztáv polgármester:** ez nem úgy lenne, hogy rendkívüli ülés holnap, mert eleve egyeztetni kell az úrral, nyilván ő is elfoglalt és mond egy időpontot mondjuk 2-3 hét múlva.

**Mátraházi Zsuzsanna képviselő:** ezt jó lenne tudnia neki is.

**Fábián Gusztáv polgármester:** ha megtudja, hogy ő mikor tud jönni, akkor már van egy olyan adatuk, amire lehet alapozni.

**Mátraházi Zsuzsanna képviselő:** a Salboltra visszatérve, szeretné azt a szerződést elkérni, amit az önkormányzat kötött, tehát az adás-vételi szerződést, meg azt a megállapodást, tehát, hogy mi volt, pályázik, és ha pályázik és nyer a pályázaton, tehát a pályázati feltételeket. Kérdezi, hogy ezt meg tudja kapni digitálisan?

**dr. Szabó Tímea címzetes főjegyző:** igen, természetesen.

**Fábián Gusztáv polgármester:** amennyiben nincsen több kérdés, megköszöni a részvételt és az ülést 9:35 órakor bezárja.

K.m.f.

Fábián Gusztáv dr. Szabó Tímea

polgármester címzetes főjegyző